**Informasjon til foreldre Øvre Slettheia skole angående skolenedleggelse fra august 2024**

Bystyret vedtok 14. desember 2023 å legge ned Øvre Slettheia skole. Skolen legges ned ved utgangen av skoleåret 23/24 og elevene overføres til Slettheia skole fra august 2024. Skolebygningen på Øvre Slettheia skal omgjøres til barnehage.

Skoleadministrasjonen er opptatt av at vi får til gode prosesser for elevene og personalet nå når Øvre slettheia legges ned. Det er mange prosesser som skal gjennomføres før skolestart i august og mange spørsmål som skal besvares.

Så langt er følgende klarlagt:

De ansatte på Øvre Slettheia skole og SFO blir overflyttet til Slettheia skole. Rektor, assisterende rektor og kontorleder vil bli overtallige. De vil få annen jobb i kommunen.

Rektor på Slettheia skole Tore Mydland vil lede prosessen videre med å planlegge skolestart i august. Han har allerede hatt samtaler med alle ansatte på Øvre Slettheia skole.

Det som også er klart er at SFO,1. og 2.trinn skal holde til i brakkene som settes opp på Slettheia skole. Dette blir de nyeste og fineste klasserommene på skolen.

Klassene fra Øvre Og Slettheia vil bli mikset. Det vil bli 2 klasser pr trinn og 2 kontaktlærere i nesten alle klassene, avhengig av elevtallet. For at elevene skal bli kjent før de begynner i august, vil det i løpet av våren bli flere treffpunkt mellom elevene på Øvre Slettheia skole og Slettheia skole.

Det er ønskelig med et godt samarbeid med foreldrene for å gjøre overgangen til Slettheia skole så god som mulig. Vi vil involvere foresatt gjennom samarbeid med FAU og ved å invitere til foreldremøte når vi har kommet enda mer i gang med arbeidet. Vi vil også legge opp til et møte ganske snart hvor FAU på Øvre og FAU på Slettheia møtes for å se på hvordan man kan bidra til en god overgang for alle parter.

Det vil bli gjennomført risiko og sårbarhetsanalyser både i forhold til elever og ansatte for å sikre at vi får en god og trygg skole og arbeidsplass på Slettheia skole. Resultatene av dette informeres det om så fort det foreligger.

Det blir foreldremøte på Øvre Slettheia skole onsdag 14.2.24 kl 18.00.

Mvh

Roy Wiken,

Assisterende kommunalsjef for skole og SFO